Woord van die week 2017-01-13 (boheems)
Die wesensaard van die Woordeboek van die Afrikaanse Taal word grootliks bepaal deur sy eiesoortigheid en die spesifieke plek van hierdie woordeboek binne die breë tipologiese verskeidenheid. Die Woordeboek van die Afrikaanse Taal (WAT) is ’n omvattende sinchroniese verklarende woordeboek, d.w.s. primêr gerig op die huidige taalgebruik. So ’n woordeboek moet op ’n omvattende manier verslag doen van die woordeskat van Afrikaans. Die omvattendheid van die WAT lê op drie vlakke: die opname van die Afrikaanse woordeskat in sy wydste omvang, die groot verskeidenheid tipes inligting wat in die bewerking aangebied word asook die omvang van die bewerking. Die keuse en aanbieding van data in ’n omvattende woordeboek is die gevolg van indringende navorsing oor die taal wat in die woordeboek behandel word. Dit is ’n akademiese woordeboek wat op so ’n manier saamgestel moet word dat dit as ’n gesaghebbende naslaanbron deur taalkundiges, ander navorsers en liefhebbers van Afrikaans gebruik kan word. Die leksikografiese proses wat tot die publikasie van ’n omvattende woordeboek lei, voorvereis navorsing deur die leksikograwe en dus ’n vertroudheid met sowel die woordeboekteorie as die taalkunde asook die vermoë om navorsing te kan doen wat in terme van die eise van die praktyk aangebied kan word. Die werk aan die WAT is ’n wetenskaplike praktyk wat lei tot die publikasie van ’n woordeboek wat as ’n belangwekkende opleidings-, navorsings- en onderriginstrument gebruik kan word. Lees elke Saterdag in Die Burger, Beeld, Volksblad en Die Republikein op die hoofblad 'n aanhaling uit die WAT of luister Vrydagoggende om 07:50 na Woord van die Week op RSG.
Woord van die week 2017-01-13	boheems b.nw., boheemse. Wat nie gebonde is aan maatskaplike en ander konvensies nie, of wat van 'n sin vir avontuurlikheid en aweregsheid getuig: Die (klere)reeks is gerig op die gemiddelde man wat nié noodwendig verkies om ultra-modern en boheems te lyk nie (Beeld, 21 Okt. 2008, E). As jy modebewus, stylvol, jonk van gees en 'n bietjie boheems is, is dié (klere)reeks nommerpas (Die Burger, 22 Jan. 2014, E). Die kunstenares het 'n boheemse leefstyl gevoer — wat waarskynlik gelei het tot 'n ernstige breuk tussen haar en haar pa (Die Burger, 5 Sept. 2015, E).